Ondersoek na diefstal lei tot gru-ontdekkingArgieffoto Kol. Jay Naicker, woordvoerder van die polisie, het gesê Haggard en Marais het op aanklagte van ontvoering, diefstal, roof en moord verskyn. Albei is steeds in polisieaanhouding. Pradeep Mahabeer van Marburg in Port Shepstone het op 2 Julie spoorloos verdwyn. Sy wit VW Golf was ook vermis. Die polisie het die saak ondersoek, maar daar was geen teken van Mahabeer nie. Intussen het die polisie in Port Shepstone ŉ saak van diefstal ondersoek nadat twee televisiestelle in Junie uit ŉ huis in Umtentweni, naby Port Shepstone, gesteel is. “Marais is deur die polisie ingebring vir ondervraging en die diefstalsaak het ŉ reuse-kinkel gekry,” het Naicker gesê. Die ondersoekspan is tot by Haggard in Kempton Park aan die Oos-Rand gelei waar Mahabeer se Golf gevind is. Marais sowel as Haggard is in hegtenis geneem. “Marais het speurders na ŉ afgeleë gebied in die bosse naby die Umkomaas-rivier gelei waar menslike oorskot gevind is en wat na die Port Shepstone-lykshuis geneem is,” het Naicker gesê. Hy het gesê die polisie vermoed dat die oorskot dié van Mahabeer is, maar dat ŉ forensiese analise van die bene die oorledene sal identifiseer. Haggard en Marais was glo goeie vriende na aanleiding van inskrywings op Facebook.